元修菜
作者：蘇軾
朝代：宋

paragraphs: 彼美君家菜，鋪田綠茸茸。
豆莢圓且小，槐芽細而豐。
種之秋雨餘，擢秀繁霜中。
欲花而未萼，一一如青蟲。
是時青裙女，採擷何匆匆。
烝之復湘之，香色蔚其饛。
點酒下鹽豉，縷橙芼薑葱。
那知雞與豚，但恐放箸空。
春盡苗葉老，耕翻烟雨叢。
潤隨甘澤化，暖作青泥融。
始終不我負，力與糞壤同。
我老忘家舍，楚音變兒童。
此物獨嫵媚，終年繫余胸。
君歸致其子，囊盛勿函封。
張騫移苜蓿，適用如葵菘。
馬援載薏苡，羅生等蒿蓬。
懸知東坡下，塉鹵化千鍾。
長使齊安民，指此說兩翁。